Springbokke se liggie skyn in ŉ donker tonnelAlles is nie verlore nie en daar is gewis hoop. Die Springbokke se wenpersentasie tot dusver in vanjaar se 11 toetse is ŉ sukkelende 45,5%; hulle is slegs vyfde op Wêreldrugby se ranglys; en die Bokke het teen Wallis, Engeland (twee keer), Argentinië, Australië en Nieu-Seeland verloor. Tóg is daar voortuitgang, en genoeg bewyse om vertroue in die span te hê vir volgende jaar se Wêreldbeker-toernooi in Japan. Ja, dit lyk asof Nieu-Seeland, wie se “tweede” span Japan Saterdagoggend in Tokio vir Japan met 69-31 afgeransel het en Ierland, wie se “tweede span” Italië met 54-7 in Chicago vermorsel het, ligjare vooruit is Hulle beklee dan ook heeltemal tereg die voorste twee plekke op die wêreldranglys. Wallis, wat Skotland met 21-10 in Cardiff geklop het, se selfvertroue groei daagliks en as Engeland se beseerde spelers van hul beserings kan herstel, kan hulle ook die halfeindronde van die WB-toernooi haal. En die Bokke? Hoewel hulle Saterdag op Twickenham met 12-11 deur Engeland geklop is, was dit ŉ wedstryd wat hulle nooit moes verloor het nie. Hulle het die Engelse (veral in die eerste helfte) heeltemal oorheers. Hulle het aan die einde 59% van die besit gehad, 64% gebiedvoordeel geniet, maar steeds nie by die wenpaal uitgekom nie. Hoekom nie? Omdat hulle nie die uitklophou kon plant nie, swak gehanteer het, vier lynstaaningooie verbrou het, twee skoppe pale (een doel- en een strafskop) skeef getrek het, en een skrum in die tweede helfte laat meegee het wat tot Engeland se wenpunte gelei het. Dan was daar ook ŉ eenogige skeidsregter wat nie kon raaksien hoe die Engelse losskakel, Owen Farrell, die Bokke se plaasvervanger-senter André Esterhuizen met die skouer disnis geloop het nie. Angus Gardiner moes ŉ stafskop aan die Bokke toegeken het, wat aan hulle ŉ oorwinning kon besorg het. Maar as is verbrande hout, die Bokke moes die Engelse vroeg gebêre het. Dis onverklaarbaar dat Malcolm Marx in die eerste helfte drie keer die bal oor die springers se koppe gegooi het. Het dit te doene gehad omdat hy die bal elke keer agterlangs na Duane Vermeulen gegooi het? Onthou gerus dat Pieter-Steph du Toit Saterdag slot gespeel (in die meeste van die ander toetswedstryde was hy flank wat agterlangs lynstaanbesit verseker het). Ook, wie het die lynstaanroepe gedoen? Onthou gerus dat dit vanjaar Franco Mostert se taak was, maar dat hy, net soos Willie le Roux en Faf de Klerk, weens Engelse klubverpligtinge nie kon speel nie. Dan is daar ook vrae oor Siya Kolisi se leierseienskappe, oor die afrigter, Rassie Erasmus, wat te veel veranderings in die laaste tien minute aanbring. Maar is daar hoop? Beslis.